Termini, forma i lloc de presentació de sol·licituds
Òrgan competent, resolució dels ajuts i recursos
Bases reguladores per a la concessió de la línia d'ajuts en forma de garantia per al finançament del circulant i la inversió en projectes d'innovació, internacionalització i industrialització.
En la conjuntura econòmica actual i futura prevista de restricció del crèdit per part del sistema financer, el Govern té la voluntat de facilitar el finançament de les necessitats de circulant de les empreses catalanes, sobretot aquelles de menor dimensió.
Addicionalment, no descuidar ara les activitats de recerca, desenvolupament i innovació molt possiblement implicarà assolir una millor posició competitiva en el futur per part de les empreses catalanes.
A aquest fet també s'hi ha d'afegir la necessitat que les empreses catalanes continuïn obrint, ampliant i enfortint-se en nous mercats.
Per tant, aquest seguit d'actuacions en innovació, inversió i internacionalització així com el seu finançament i la creació i el manteniment de l'ocupació, esdevenen un objectiu cabdal de les actuacions de la Generalitat de Catalunya.
Amb aquesta finalitat, el Departament d'Empresa i Ocupació amb la col·laboració de l'Agència de Suport a l'Empresa Catalana, (en endavant ACCIÓ), ha implementat aquesta línia d'ajuts en forma de garantia per al finançament del circulant i la inversió en projectes d'innovació, internacionalització i industrialització.
Amb aquests efectes, l'addenda de data 2 d'agost de 2013 al conveni de col·laboració, de 17 de juny de 2011, entre el Departament d'Empresa i Ocupació i l'Institut Català de Finances pel qual es constitueix un fons de garantia associat a la línia de finançament per a la internacionalització i la innovació ( línia i+ i) té per objecte que el fons de garantia pugui donar cobertura a una línia de préstecs per un import de 100.000.000 d'euros aportats i formalitzats directament per l' Institut Català de Finances, on el Departament d'Empresa i Ocupació assumirà el 70% del risc viu dels préstecs.
D'acord amb l'article 33 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002), la Llei 1/2012, del 22 de febrer, de pressupostos de la Generalitat de Catalunya per al 2012 (DOGC núm. 6075, de 27.02.2012), el Decret 170/2012, de 27 de desembre, pel qual s'estableixen els criteris d'aplicació per a la pròrroga dels pressupostos de la Generalitat de Catalunya per al 2012 i el Decret 164/2013, de 14 de maig que modifica el Decret 170/2012, de 27 de desembre.
Atès aquest interès, vist l'informe de l'Assessoria Jurídica, i de la Intervenció Delegada i, en virtut de les facultats que em són conferides d'acord amb l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Aprovar les bases reguladores que hauran de regir aquesta convocatòria, les quals figuren a l'annex d'aquesta disposició.
Obrir la convocatòria per a l'any 2013 de la línia d'ajuts en forma de garantia per al finançament del circulant i la inversió en projectes d'innovació, internacionalització i industrialització.
A aquestes bases els són aplicables el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, la Llei 38/2003, de 17 de novembre, general de subvencions, el Reglament que la desenvolupa, aprovat pel Reial decret 887/2006, de 21 de juliol, i el Reglament (CE) núm.1998/2006 de la Comissió, de 15 de desembre, relatiu a l'aplicació dels articles 87 i 88 del Tractat als ajuts de minimis (DOUE L 379/5 de 28.12.2006).
D'acord amb l'article 42 de la Llei 1/2012, del 22 de febrer, de pressupostos de la Generalitat de Catalunya per a l'any 2012, s'autoritza a l'Institut Català de Finances (en endavant ICF) a prestar avals per promoure l'activitat empresarial i l'ocupació, dels quals d'acord amb el Departament d'Empresa i Ocupació, es destinarà un import màxim de 70.000.000 euros per garantir una línia de préstecs per import màxim de 100.000.000 d'euros aportats i formalitzats directament per l'ICF.
L'atorgament dels ajuts regulats en aquesta Ordre s'estableix en el marc del conveni de col·laboració entre el Departament d'Empresa i Ocupació i l'ICF.
5.1 El termini de presentació de sol·licituds s'iniciarà a partir de l'endemà de la publicació d'aquesta Ordre al DOGC i restarà obert fins al 31 de desembre de 2014 o fins a l'exhauriment del pressupost per aquests conceptes.
5.2 Les sol·licituds s'han de formalitzar a través de la pàgina web del portal FinEmpresa ( www.finempresa.cat ) juntament amb la documentació que preveu la base 5 de l'annex d'aquestes bases reguladores.
Així mateix, l'imprès de sol·licitud resultant de la tramitació telemàtica, en paper i degudament signat, es presentarà en el termini que estableix l'apartat anterior, a ACCIÓ, Passeig de Gràcia, 129, 08008 Barcelona o a la xarxa d'Oficines de Gestió Empresarial, que es poden consultar a la pàgina web (http:/www.gencat.cat/oge/oficina/xarxa/index.html).
La presentació de sol·licituds també es pot realitzar d'acord amb els supòsits que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
5.3 La signatura de la sol·licitud implica l'autorització a l'Administració de la Generalitat de Catalunya per a la funció de comprovació d'ofici de les dades relatives al compliment de les obligacions tributàries amb l'Estat i amb la Generalitat de Catalunya, i de les obligacions amb la Seguretat Social per part del sol·licitant.
L'òrgan competent per a la tramitació, la resolució, el termini per a la conclusió del procediment, el mitjà de notificació i el règim de recursos es regula a la base 8 de l'annex.
Aquesta Ordre entrarà en vigor l'endemà de la publicació al Diari Oficial de la Generalitat de Catalunya.
L'objecte d'aquestes bases és regular la concessió d'ajuts en forma garantia per al finançament del circulant i la inversió en projectes d'innovació, internacionalització i industrialització.
2.1 Podran ser beneficiàries d'aquesta línia d'ajuts les empreses amb seu social o seu operativa a Catalunya.
2.2 Atès que aquesta línia es regeix pel Reglament (CE) núm. 1998/2006 de la Comissió, de 15 de desembre, relatiu a l'aplicació dels articles 87 i 88 del Tractat als ajuts de minimis, no poden ser beneficiàries les empreses que operin en els sectors de la pesca i l'aqüicultura regulats pel Reglament (CE) núm. 875/2007 del Consell, ni les que operin en la producció primària dels productes agrícoles que figuren a la llista de l'annex I del Tractat constitutiu de la Comunitat Europea, així com les empreses actives en el sector del carbó ni tampoc les ajudes per a l'adquisició de vehicles de transport de mercaderies per carretera atorgades a empreses que realitzin per compte aliena operacions de transport de mercaderies per carretera.
2.3 Amb caràcter general, els beneficiaris han de complir els requisits següents:
a) En el cas d'entitats amb 50 o més treballadors, complir amb l'obligació que estableix l'article 38.1 de la Llei 13/1982, de 7 d'abril, d'integració social dels minusvàlids, i la disposició transitòria del Decret del Govern de la Generalitat de Catalunya 238/1987, de 20 de juliol, de donar ocupació almenys a un 2% de treballadors discapacitats sobre el nombre total de treballadors de l'entitat, o bé aplicar les mesures alternatives d'acord amb el Reial decret 364/2005, de 8 d'abril (BOE núm. 94, de 20.4.2005); el Reial decret 290/2004, de 20 de febrer, pel qual es regulen els enclavaments laborals (BOE núm. 45, de 21.2.2004), i el Decret 246/2000, de 24 de juliol (DOGC núm. 3196, de 2.8.2000).
b) Complir les obligacions tributàries davant de l'Estat i la Generalitat de Catalunya, així com les obligacions davant la Seguretat Social, i no tenir deutes amb ACCIÓ ni amb les seves empreses participades.
c) Complir els requisits establerts als articles 32.1, 32.3 i 36.4 de la Llei 1/1998, de 7 de gener, de política lingüística.
d) No trobar-se en cap de les circumstàncies previstes en l'article 13 de la Llei 38/2003, de 17 de novembre, general de subvencions.
e) No haver estat sancionades, en resolució ferma, durant l'any anterior a la convocatòria, per la comissió d'infracció greu en matèria d'integració laboral de disminuïts o molt greu en matèria de relacions laborals o en matèria de seguretat i salut en el treball, de conformitat amb el Text refós de la Llei sobre infraccions i sancions de l'ordre social, aprovat per Reial decret legislatiu 5/2000, de 4 d'agost.
f) Les empreses amb una plantilla igual o superior a 25 treballadors tenen l'obligació, d'acord amb els agents socials, d'haver adoptat els mitjans que utilitzen per prevenir i detectar casos d'assetjament sexual i d'assetjament per raó de sexe i intervenir-hi en els seus centres de treball, d'acord amb la modificació del Text refós de la llei de finances públiques de Catalunya feta per la Llei 5/2008, de 24 d'abril, de dret de les dones a erradicar la violència masclista.
g) Disposar d'un sistema d'organització i de gestió de la prevenció, d'acord amb la Llei 31/1995, de prevenció de riscos laborals; el Reial decret 39/1997, d'1 de gener, pel qual s'aprova el Reglament dels serveis de prevenció, així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció del riscos laborals.
h) Complir l'obligació de respectar la igualtat de tracte i d'oportunitats a l'àmbit laboral i, amb aquesta finalitat adoptar mesures adreçades a evitar qualsevol tipus de discriminació laboral entre homes i dones.
En el cas de les empreses de més de 250 treballadors/ores, s'haurà d'elaborar i aplicar amb caràcter obligatori un Pla d'igualtat, d'acord amb el que estableix l'article 45 de la Llei orgànica 3/2007, de 22 de març, per la igualtat efectiva entre homes i dones (BOE núm. 71, de 23.3.2007).
El compliment d'aquests requisits s'haurà d'acreditar mitjançant la signatura de les declaracions que inclou l'imprès de sol·licitud de l'ajut.
El fet de presentar aquestes declaracions responsables faculta l'òrgan competent de l'Administració per fer, en qualsevol moment, telemàticament o per altres mitjans, les comprovacions per mostreig o exhaustives necessàries per verificar la conformitat de les dades d'aquestes declaracions.
El Departament d'Empresa i Ocupació respondrà del 70% del principal pendent de cada préstec formalitzat a través de l'ICF, d'acord amb l'addenda de 2 d'agost de 2013 al conveni per constituir un fons de provisions amb càrrec al pressupost del Departament d'Empresa i Ocupació.
Prèviament a la formalització del préstec per part de l'ICF, ACCIÓ haurà d'haver emès una resolució de concessió de l'ajut.
Les condicions dels préstecs són:
a) Tipus d'interès: el tipus d'interès serà l'Euribor més un diferencial de fins a 5,75 punts percentuals.
b) Import: l'import del préstec es determinarà en la resolució, amb un mínim de 50.000 euros i un màxim de 500.000 euros en el cas de circulant i 1.000.000 euros en el cas d'inversió, en un o diversos préstecs.
En el cas d'inversió, l'import del préstec no pot excedir del 80% de les despeses acceptades.
L'import màxim de préstecs per empresa o grup empresarial serà d'1.000.000 euros.
c) Termini: el termini màxim del préstec de circulant és de 4 anys i el d'inversió és de 7 anys.
d) Carència d'amortització: fins a 1 any en el cas de circulant i 2 en el cas d'inversió, inclosa en el termini.
e) Desemborsament: el préstec es disposarà íntegrament en el moment de la signatura.
f) Garanties: Les considerades suficients a criteri de l'Institut Català de Finances.
Addicionalment, com a complement de les garanties que aporti el titular, totes les operacions comptaran amb la garantia del Departament d'Empresa i Ocupació, que serà del 70% del risc viu de les operacions.
En previsió dels possibles impagaments s'afectarà el saldo disponible del fons en el 30% de l' import pendent dels préstecs.
g) Comissions: Les operacions tindran una comissió d'obertura del 0,50% de l'import del préstec formalitzat amb un mínim de 500 euros per operació de préstec.
h) Interès de demora: tipus d'interès vigent + 6%.
i) Amortització: el préstec s'amortitzarà per trimestres vençuts.
L'aval del 70% del préstec comporta la concessió d'un ajut que es calcularà conforme al Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat als ajuts de minimis.
4.1 En el cas de circulant, es consideren elegibles les despeses de circulant d'empreses relatives a activitats d'innovació i internacionalització i viabilitat empresarial.
4.2 En el cas d'inversió, es consideren elegibles les despeses, sempre que estiguin directament vinculades amb la realització del projecte d'R+D+i, internacionalització i/o industrialització i que s'hagin realitzat a partir de l'1 de gener de 2013 i que finalitzin en un termini màxim de 2 anys a partir de la data de sol·licitud, pels conceptes següents:
a) Les despeses associades al projecte d'R+D+i, com ara personal propi i col·laboracions externes, l'adquisició d'equipaments, materials i altres despeses com subministraments o despeses de registre i protecció de la propietat industrial i intel·lectual dedicats a l'activitat d'innovació quan els actius resultats del projecte estiguin localitzats físicament a Catalunya.
b) Les despeses associades al projecte d'internacionalització, com ara actius fixos productius (terrenys, edificis, maquinària, equips informàtics, adquisició d'empreses, etc.), aportacions de capital, estudis de mercat, viatges, constitució de la societat, lloguers, despeses de personal, col·laboracions externes, sempre que estiguin directament vinculades amb la realització de la inversió exterior o el procés d'internacionalització.
c) Les despeses associades al projecte d'industrialització, com ara actius fixos relacionats amb la incorporació a l'empresa, a nivell industrial, de tecnologies d'última generació, nous equips tecnològicament avançats o millora tecnològica dels seus processos actuals (nivell de qualitat, automatització, reducció de costos, etc.), inversions en actius immaterials vinculats al projecte, com ara adquisició de patents o programari, i despeses de subcontractació directament vinculades a l'execució del projecte quan els actius estiguin localitzats físicament a Catalunya.
4.3 Es pot sol·licitar l'ampliació del termini esmentat a la base 4.2 d'acord amb allò que disposa l'article 49 de la Llei 30/1992, de règim jurídic de les administracions públiques i del procediment administratiu comú.
5.1 A la sol·licitud, que serà presentada a través de la pàgina web del portal FinEmpresa [URL], s'hi adjuntarà la documentació següent:
a) Memòria del projecte a finançar.
En el cas de sol·licitar un préstec per finançar circulant, s'adjuntarà una breu explicació sobre les necessitats de finançament i les actuacions de l'empresa a nivell d'R+D+i, internacionalització o industrialització.
En el cas de sol·licitar un préstec per finançar la inversió en projectes, s'adjuntarà una memòria tècnica del projecte d'R+D+i, internacionalització o industrialització.
b) Document acreditatiu de poders per actuar com a representant legal de l'empresa, en el cas que aquest no estigui inscrit al Registre Mercantil.
c) Si n'hi ha, detall dels altres ajuts rebuts i/o sol·licitats per a les mateixes despeses elegibles, procedents de qualsevol de les administracions o entitats públiques o privades, nacionals o internacionals, amb especificació de la quantia, la data d'atorgament i l' ens atorgant, que s'inclou com a declaració annexa a la sol·licitud.
d) Si existeixen, detall dels ajuts de minimis rebuts en els dos exercicis fiscals anteriors i en l'exercici fiscal en curs, especificant-ne la quantia, la data d'atorgament i l'ens atorgant, que s'inclou com a declaració annexa a la sol·licitud.
5.2 En el cas que algun d'aquests documents ja s'hagi presentat en convocatòries anteriors d'ACCIÓ, no caldrà la presentació en aquesta convocatòria, sempre que el sol·licitant presenti una declaració en la qual s'hi especifiquin aquests documents, la data en què es van presentar a ACCIÓ i es faci constar que continuen sent vigents.
Esmenes i millora de les sol·licituds
Un cop examinades la sol·licitud i la documentació presentada, si aquestes no reuneixen els requisits establerts en els apartats anteriors, es requerirà l'entitat sol·licitant perquè, en un termini de 10 dies hàbils, esmeni el defecte o adjunti els documents preceptius, amb indicació que, si no ho fa, es considerarà que desisteix de la seva sol·licitud, prèvia resolució, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Aquest requeriment es farà, amb el consentiment previ del sol·licitant, mitjançant l'enviament d'un correu electrònic a l'adreça que el sol·licitant hagi donat, a aquests efectes, dins de l'imprès de sol·licitud de l'ajut, i la seva notificació s'entendrà practicada, a tots els efectes legals, en el moment en que es produeixi l'accés del sol·licitant al seu contingut.
Quan, havent-hi constància de la posada en disposició de la notificació a l'adreça electrònica, transcorrin deu dies naturals sense que s'accedeixi al seu contingut, s'entendrà que s'ha rebutjat la notificació, llevat que d'ofici o a instància del destinatari es comprovi la impossibilitat tècnica o material d'accedir-hi.
El procediment de concessió serà el de concurrència no competitiva i les sol·licituds es resoldran per ordre d'entrada dels expedients al registre i fins a l'exhauriment del pressupost.
Valoració, tramitació i resolució de les sol·licituds
8.1 En primer lloc, l'ICF estudiarà la sol·licitud de finançament, establirà les condicions financeres de l'operació (import, termini i garanties), analitzarà la viabilitat econòmica de l'operació i en dictaminarà l'aprovació o denegació d'acord amb els seus criteris.
8.2 ICF informarà a ACCIÓ sobre l'aprovació o denegació de la sol·licitud de finançament per tal que ACCIÓ resolgui sobre l'ajut sol·licitat.
8.3 En cas d'aprovació per part d'ACCIÓ, el/la conseller/a delegat/da d'ACCIÓ, o qui per delegació correspongui, emetrà una resolució corresponent on s'hi indicarà l'import del préstec i la garantia aprovats, l'import de l'ajut equivalent, i les condicions i els terminis per a la realització de l'actuació objecte de la línia d'ajuts.
La resolució es notificarà a l'ICF i als beneficiaris, previ el consentiment d'aquests, mitjançant l'enviament d'un correu electrònic a l'adreça que el sol·licitant hagi donat, a aquests efectes, dins de l'imprès de sol·licitud i aquesta notificació s'entendrà practicada, a tots els efectes legals, en el moment en què es produeixi l'accés del sol·licitant al seu contingut.
Quan, havent-hi constància de la posada a disposició de la notificació a l'adreça electrònica, transcorrin deu dies naturals sense que s'accedeixi al seu contingut, s'entendrà que s'ha rebutjat la notificació, llevat que d'ofici o a instància del destinatari es comprovi la impossibilitat tècnica o material d'accedir-hi.
En tot cas la notificació també es podrà efectuar mitjançant correu certificat amb justificant de recepció.
8.4 En cas de denegació per part d'ACCIÓ, el/la conseller/a delegat/da d'ACCIÓ, o qui per delegació correspongui, emetrà la resolució corresponent.
Aquesta resolució s'ha de notificar a l'empresa interessada d'acord amb el procediment que indica la base 8.3.
8.5 El termini màxim per resoldre i notificar la resolució serà de sis mesos a partir de la data de presentació de la sol·licitud.
Un cop transcorregut aquest termini, si no s'ha produït la notificació esmentada, s'entendrà que la sol·licitud és desestimada, per silenci administratiu, d'acord amb el que estableix l'article 54.2 e) de la Llei 26/2010, de 3 d'agost.
8.6 Contra la resolució que dicti el/la conseller/a delegat/da d'ACCIÓ, o qui per delegació correspongui, que exhaureix la via administrativa, es podrà interposar recurs davant l'ordre jurisdiccional contenciós administratiu en el termini de dos mesos a comptar de l'endemà de la seva notificació, sens perjudici que, potestativament, es vulgui interposar recurs de reposició en el termini d'un mes a comptar de l'endemà de la seva notificació.
Hi ha la possibilitat de modificar la resolució de concessió en el cas d'alteració de les condicions o de l'obtenció concurrent d'altres ajuts.
Per causes degudament justificades i prèvia sol·licitud de l'interessat, existeix la possibilitat de modificació de la resolució de concessió, sempre que no resti afectada l'essència d'aquesta, en el cas d'alteració de les condicions que sobrevinguin al projecte finançat i que siguin justificades abastament pels interessats abans del termini d'execució del projecte.
Els beneficiaris de les subvencions regulades en les presents bases resten sotmesos a les obligacions següents:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció i acreditar-ho davant d'ACCIÓ.
b) Sotmetre's a les actuacions de comprovació que corresponguin a ACCIÓ i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, i aportar tota la informació que li sigui requerida en l'exercici de les actuacions anteriors.
c) Comunicar a ACCIÓ l'obtenció d'altres subvencions, ajuts, ingressos o recursos, per a la mateixa finalitat i/o despeses subvencionables, procedents de qualsevol de les administracions o entitats públiques o privades, nacionals o internacionals, i les alteracions de les condicions per les quals es va atorgar la subvenció.
Aquesta comunicació es farà tan aviat es conegui i, en tot cas, abans de la justificació de l'aplicació donada als fons percebuts.
d) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells estats comptables i registres específics que siguin exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.
e) Conservar els documents justificatius de l'aplicació dels fons rebuts, inclosos els documents electrònics, en tant que puguin ser objecte de les actuacions de comprovació i control, durant 10 anys, de compliment amb la normativa comunitària.
f) Procedir al reintegrament dels fons percebuts en els supòsits previstos a la base13 d' aquest annex.
g) Proposar a ACCIÓ qualsevol canvi que, dins de la mateixa finalitat, es pugui produir en la destinació de la subvenció que, si s'escau, haurà de ser expressament autoritzat per l'òrgan concedent.
h) No subrogar la gestió de cap aspecte de l'activitat subvencionada.
i) L'entitat beneficiària de l'ajut haurà de comunicar a ACCIÓ, si s'escau, i prèviament a fer-ho, la seva intenció de moure, traslladar o liquidar els actius fixos que hagin estat subvencionats a qualsevol altra part del territori, durant un termini de tres anys des del moment del pagament.
j) Adoptar les mesures de publicitat que s'estableixen a la base 14 d'aquest annex.
11.1 El beneficiari de la línia d'ajuts ha de justificar l'aplicació dels fons i l'ajut percebut, d'acord amb allò establert en els articles 30 i 31 de la Llei 38/2003, de 17 de novembre, general de subvencions, davant d' ACCIÓ.
11.2 La justificació del projecte consistirà l'aportació de la documentació tècnica i econòmica segons el model que es trobarà disponible a la pàgina web d'ACCIÓ ( www.acc10.cat )
11.3 El termini de presentació de la justificació del projecte s'especificarà a la resolució per la qual s'aprova la concessió de l'ajut.
12.1 ACCIÓ podrà efectuar el seguiment de cada projecte finançat.
12.2 ACCIÓ podrà realitzar les actuacions de seguiment i de control necessàries per garantir que els beneficiaris donen una destinació correcta al finançament obtingut i per determinar el compliment de les condicions i els requisits que van donar lloc a l'atorgament, així com de les obligacions establertes.
Els beneficiaris de l'ajut resten obligats a facilitar tota la informació que els sigui requerida per la Intervenció General de la Generalitat de Catalunya, la Sindicatura de Comptes o altres òrgans competents.
12.3 Els beneficiaris estaran sotmesos als controls financers que corresponguin, d'acord amb el que estableixen els articles 45 i 46 de la Llei 38/2003, de 17 de novembre, general de subvencions, sobre tramitació, justificació i control de subvencions i a l'article 95 del Text refós de la llei de fiances públiques de Catalunya.
Causes de revocació i procediment
13.1 Són causes de revocació i es procedirà a la revocació total o parcial de l'ajut i, si escau, al reintegrament de l'ajut percebut indegudament amb els interessos de demora que corresponguin, en aquells casos que estableixen els articles 92.9, 92 bis i 99 del Text refós de la llei de finances públiques, l'article 37 de la Llei 38/2003, de 17 de novembre, general de subvencions i l'article 34 del Reglament de la Llei general de subvencions.
13.2 Si, com a conseqüència de qualsevol de les actuacions de comprovació i de control, es constata que s'ha produït alguna de les causes de revocació esmentades anteriorment, s'iniciarà la tramitació del corresponent procediment de revocació, d'acord amb el que estableixen els articles 98 i 100 del Text refós de la llei de finances públiques de Catalunya, el qual ha de concloure en el termini de 6 mesos des de la data en què s'hagi notificat la resolució d'inici d'expedient.
Es notificarà a l'interessat la resolució esmentada, per tal que formuli les al·legacions que consideri necessàries per a la seva defensa, així com perquè pugui presentar mitjans de prova.
A la vista de les actuacions realitzades, i amb l'audiència prèvia a les persones interessades, el/la conseller/a delegat/da d'ACCIÓ, o bé qui per delegació correspongui, emetrà la resolució corresponent, que es notificarà a l'entitat interessada mitjançant el mateix procediment que s'ha indicat en la base 8.3 d'aquest annex per a la resolució inicial de la sol·licitud.
13.3 D'acord amb l'article 104 del Text refós de la llei de finances públiques de Catalunya la resolució de el/la conseller/a delegat/da d'ACCIÓ, o bé qui per delegació correspongui, exhaureix la via administrativa i es podrà impugnar davant l'ordre jurisdiccional contenciós administratiu en el termini de dos mesos a comptar de l'endemà de la seva notificació, sens perjudici que, potestativament, es vulgui interposar recurs de reposició en el termini d'un mes a comptar de l'endemà de la seva notificació.
14.1 D'acord amb l'article 18 de la Llei 38/2003, de 17 de novembre, general de subvencions i l'article 94.6 del Text refós de la llei de finances públiques de Catalunya, quan les subvencions concedides, individualment considerades, siguin d'import igual o superior a 3.000 euros, es donarà publicitat dels atorgaments d'aquestes subvencions mitjançant la seva publicació al Diari Oficial de la Generalitat de Catalunya i, a més, podran ser consultats a la pàgina web d'ACCIÓ ( www.acc10.cat ), tot indicant la convocatòria, el programa i el crèdit pressupostari al qual s'ha imputat, el beneficiari, la quantitat concedida i la/les finalitat/s de la subvenció.
14.2 En el supòsit que la quantia de les subvencions concedides sigui inferior a 3.000 euros, la publicitat s'articularà mitjançant l'accés als llistats que es posaran a disposició dels interessats en els llocs indicats en l'apartat anterior.
Les causes de nul·litat i anul·labilitat són les establertes a l'article 36 de la Llei 38/2003, de 17 de novembre, general de subvencions (BOE núm. 276, de 18.11.2003), i es procedirà d'acord amb el que estableix aquest article.
A aquestes subvencions els serà aplicable el règim d'infraccions i sancions establert pels capítols I i II del títol IV de la Llei 38/2003, de 17 de novembre, general de subvencions, així com l'establert als articles 101 i següents del Text refós de la llei de finances públiques de Catalunya, en tot el que no s'hi oposi.
Comunicació a la Comissió Europea
La present ordre d'ajuts es regeix pel Reglament (CE) núm. 1998/2006, de 15 de desembre de 2006, relatiu a l'aplicació dels articles 87 i 88 del Tractat als ajuts de mínimis (règim de mínims).
L'ajut total de mínimis concedit a una empresa determinada no serà superior a 200.000 euros durant qualsevol període de tres exercicis fiscals.
En el cas d'empreses que operin en el sector del transport per carretera l'ajut total de mínims no serà superior a 100.000 euros durant qualsevol període de tres exercicis fiscals.
Aquestes quantitats estan expressades en termes bruts, és a dir, abans de qualsevol deducció en concepte de fiscalitat.
En base al que estableix el reglament de mínimis de la Comissió Europea, aquests ajuts no es poden acumular amb cap altre ajut estatal corresponent a les mateixes despeses elegibles si aquesta acumulació dóna lloc a una intensitat d'ajut superior a l'establerta per les circumstàncies concretes de cada cas en un reglament d'exempció per categories o en una decisió adoptada per la Comissió.
Protecció de dades de caràcter personal
Les dades de caràcter personal que les persones interessades han de facilitar per tal d'obtenir la subvenció s'inclouen en els fitxers regulats a l'Ordre EMO/379/2012, de 12 de novembre de regulació de fitxers que contenen dades de caràcter personal del Departament d'Empresa i Ocupació (DOGC núm. 6261, de 26.11.2012) i la finalitat dels quals la gestió dels expedients de subvenció.
Les persones interessades poden exercir els drets de l'afectat mitjançant escrit dirigit a la Subdirecció general de Personal, Organització i Prevenció de Riscos Laborals, Passeig de Gràcia, 105, 5a planta, 08008 Barcelona, Adreça electrònica [EMAIL].
Les dades de caràcter personal recollides a través del portal FinEmpresa, de l'Institut Català de Finances són tractades de conformitat amb la Llei orgànica 15/1999, de "Protecció de dades de caràcter personal" i normativa concordant.
Aquestes dades no seran venudes ni cedides a tercers ni utilitzades amb finalitats comercials.
Les persones interessades poden exercir els drets de l'afectat enviant un correu electrònic a [EMAIL].